China wil straatligte met kunsmaan vervangDie maan. Foto: Bill Ingalls/NASA ŉ Chinese stad se planne om straatligte met ŉ kunsmaan te vervang, sal nie “vlieg” nie. Só meen die kenner, Willie Koorts, wat ŉ gereelde paneellid van die RSG-program, Sterre en Planete, is. ŉ Kunsmaan wat 500 kilometer bo die aarde wentel, kan teen 2020 minstens een Chinese stad saans van lig voorsien, in plaas van straatligte, as stadsamptenare in Chengdu se planne ŉ werklikheid word. Die stad wil ŉ satelliet lanseer waarvan die spieëlagtige buitekant sonlig na die aarde sal weerkaats. Só ’n kunsmaan sal agt keer helderder as die werklike maan skyn. Die kunsmaan se lig, bestaande uit gereflekteerde sonlig, kan aan en afgeskakel word, en die maan kan ook elders heen verskuif word om in noodsituasies te gebruik. Die besparing aan elektrisiteit sal jaarliks sowat $175 miljoen beloop. Maar ook prof. Matie Hoffman, aan die stuur van die digitale planetarium in Bloemfontein en ook ŉ paneellid van Sterre en Planete, is baie skepties oor die planne, en het dit as “skrikwekkend” beskryf. Hy wys daarop dat die “maan” op ’n hoogte van slegs 500 kilometer blitsig om die aarde moet beweeg, en beslis nie net een plek se straatligte oorbodig sal maak nie. Koorts wys daarop dat op die hoogte van 500 kilometer daar ’n groot sleurfaktor van die atmosfeer sal wees. Baie groot lugbesoedeling sal volg as die “maan” uiteindelik neerstort. Lees meer hier.